2021. gada 30. janvārī

**Brāļi Šici jau atkal pierāda, ka viņu vieta ir uz goda pjedestāla**

Sestdien, 30. janvārī 50. FIL Pasaules čempionāta otrā sacensību diena iesākās ar divvietīgo ekipāžu cīņu par medaļām. Starp 26 duetiem startēja arī trīs Latvijas ekipāžas: Andris Šics/Juris Šics, Oskars Gudramovičs/Pēteris Kalniņš un Mārtiņš Bots/Roberts Plūme.

Pirmajā braucienā labākais rezultāts starp Latvijas ekipāžām, teju noturoties kamanās pēdējā trases virāžā, Andrim Šicam/Jurim Šicam, kuriem finiša laiks 50.168 sekundes un trešā vieta. Sestajā pozīcijā ar finiša laiku 50.268 sekundes – Oskaram Gudramovičam/Pēterim Kalniņam. Savukārt jaunajiem Mārtiņam Botam/Robertam Plūmem finiša laiks 50.807 sekundes un 15. vieta.

Pirmās divas pozīcijas vācu duetiem – Tonijam Eggertam/Sašam Benekenam *(Toni Eggert/Sascha Benecken),* kuriem finiša laiks 49.829 sekundes, bet vien par 0.002 sekundēm līderiem piekāpās Olimpiskie čempioniVendls/Arlts *(Wendl/Arlt).*

Diemžēl kritienus piedzīvoja pieci dueti, nespējot tikt galā ar Kēningzes ledus trases sarežģītajām viržām.

Otrajā sacensību braucienā Andrim un Jurim Šiciem izdodas lielisks brauciens, kas divu braucienu summā Latvijai garantēja bronzas godalgu 50. FIL Pasaules čempionātā [+0.660]. Otrā vieta – Olimpiskajiem čempioniem Vendlam/Arltam (Wendl/Arlt) [+0.155]. Savukārt 2021. gada Pasaules čempioni – vācieši Tonijs Eggerts un Saša Benekens (Toni Eggert/Sascha Benecken), kuriem divu braucienu summā absolūti labākais laiks – 1:39.931 minūtes.

Savukārt Oskaram Gudramovičam/Pēterim Kalniņam otrais brauciens neizdevās tik veiksmīgs un finišā devītais labākais laiks, kas divu braucienu summā ļāva ierindoties devītajā vietā [+0.955]. Mārtiņam Botam/Robertam Plūmem pēc otrā brauciena izdevās pakāpties trīs pozīcijas un savā Pasaules čempionāta debijā izcīnīt 12. vietu [+1.577].

50. FIL Pasaules čempoināta U-23 vecuma grupā Mārtiņš Bots/Roberts Plūme izcīna bronzu [+0.772]. Otrie – vācieši Orlamunders/Gubits (Orlamuender/Gunitz) [+0.336], bet U-23 Pasaules čempioni – itāļi Naglers/Malleiers (Nagler/Malleier) [1:40.786].

Plkst. 13.30 50. FIL Pasaules čempionāta otrā sacensību diena turpināsies ar vīru startiem, kur par godalgām cīnīsies trīs latvieši: Artūtrs Dārznieks, Riks Kristens Rozītis un juniors Gints Bērziņš.

Latvijas Nacionālās kamaniņu sporta izlases startiem 50. FIL Pasaules čempionātā seko līdzi tiešraidē Helio un Shortcut kanālā Best4Sport TV.

Sestdien, 30. janvārī
13.30 1. brauciens – Vīri
15.40 2. brauciens – Vīri

Svētdien, 31. janvārī
11.00 1. brauciens Sievietes
12.50 2. brauciens – Sievietes
14.30 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456